b'\n_START_ARTICLE_\nPeder Syv\n_START_PARAGRAPH_\nPeder Pedersen Syv (f\xc3\xb8dt 22. februar 1631 i Syv ved Roskilde i Danmark, d\xc3\xb8d 17. februar 1702) var en dansk spr\xc3\xa5kforsker, folkeminnesamler og prest.\n_START_SECTION_\nLiv og arbeid\n_START_PARAGRAPH_\nPeder Syv var rektor ved N\xc3\xa6stved, og, fra 1664, sokneprest i Hellested. Han er ogs\xc3\xa5 blitt karakterisert som \xc2\xabDen danske Sprogforsknings Fader\xc2\xbb._NEWLINE_I Norge er Peder Syv best kjent for Kjempeviseboka som han gav ut i 1695. Dette var en nyutgave av Anders S\xc3\xb8rensen Vedels Hundreviseboka. Peder Syv la til hundre nye viser og Kjempeviseboka er derfor ogs\xc3\xa5 blitt kjent som Tohundreviseboka. De fleste visene har han hentet fra gamle viseh\xc3\xa5ndskrifter eller fra muntlig tradisjon. Noe stoff er ogs\xc3\xa5 nydiktet p\xc3\xa5 1600-tallet. Kjempeviseboka ble straks popul\xc3\xa6r, ikke bare i Danmark, men ogs\xc3\xa5 i Norge og p\xc3\xa5 F\xc3\xa6r\xc3\xb8yene. Norske viseh\xc3\xa5ndskrifter fra 1700-tallet og f\xc3\xb8rste delen av 1800-tallet inneholder ofte lange sekvenser med viser skrevet av fra Kjempeviseboka. Han utgav ellers den f\xc3\xb8rste danske grammatikkboka, Den danske Sprogkunst fra 1685, og en samling danske og norske ordspr\xc3\xa5k i to bind, Almindelige Danske Ordsprog utgitt i 1682 og 1688. _NEWLINE_Peder Syv, med Kjempeviseboka, Peder Clauss\xc3\xb8n (1545\xe2\x80\x931614), med oversettelsen av Heimskringla og Petter Dass (1646\xe2\x80\x931707), med Bibelsk visebok regnes som de tre viktigste personene for folkelesinga i Norge. I Setesdal gikk disse tre skribentene under navnet \xc2\xabDei tri Perane\xc2\xbb if\xc3\xb8lge Johannes Skard.'